Ühisettepanek: NÕUKOGU MÄÄRUS, millega muudetakse määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid /* JOIN/2013/018 final - 2013/0180 (NLE) */





SELETUSKIRI (1) 7. märtsil 2013 võttis ÜRO Julgeolekunõukogu vastu resolutsiooni 2094 (2013), millega mõisteti hukka Korea Rahvademokraatliku Vabariigi (edaspidi „Põhja-Korea”) poolt 12. veebruaril 2013 läbi viidud tuumarelvakatsetus. ÜRO Julgeolekunõukogu kinnitas resolutsioonidega 1718 (2006), 1874 (2009) ja 2087 (2013) juba võetud meetmeid ning otsustas, et ÜRO liikmed peavad Põhja-Korea suhtes kohaldama täiendavaid piiravaid meetmeid. ÜRO julgeolekunõukogu resolutsiooniga 2094 (2013) ette nähtud täiendavad meetmed on järgmised: (a) varade külmutamise meetmed juba nimetatud isikute ja üksuste nimel või juhtimisel tegutsevate isikute ja üksuste ning nende omandis või kontrolli all olevate (sealhulgas ebaseaduslike vahendite abil kontrollitavate üksuste suhtes; (b) keelatud on luua korrespondentpangasuhteid Põhja-Koreas tegutsevate pankade ja finantsasutustega või avada pangakontosid Põhja-Koreas; (c) nõue kontrollida Põhja-Koreast saabuvaid või sinna suunduvaid veoseid või Põhja-Korea või selle nimel tegutsevate isikute või üksuste vahendatud või hõlbustatud veoseid, kui on põhjendatud alus arvata, et veosed sisaldavad keelatud esemeid; (d) keelatud on õhusõiduki õhkutõusmine, maandumine või üle territooriumi lendamine, kui on põhjendatud alus arvata, et õhusõiduk sisaldab keelatud esemeid. (2) ÜRO Julgeolekunõukogu resolutsiooni 2094 (2013) rakendamiseks võttis nõukogu vastu otsuse 2013/183/ÜVJP, mis käsitleb Korea Rahvademokraatliku Vabariigi vastu suunatud piiravaid meetmeid ja millega tunnistatakse kehtetuks otsus 2010/800/ÜVJP[1] ning millega nähakse ette Euroopa Liidu tegevus täiendavate piiravate meetmete rakendamiseks. (3) Välisasjade ja julgeolekupoliitika kõrge esindaja ja komisjon teevad ettepaneku rakendada eespool nimetatud piiravad meetmed, muutes nõukogu määrust (EÜ) nr 329/2007. 2013/0180 (NLE) Ühisettepanek: NÕUKOGU MÄÄRUS, millega muudetakse määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) nõukogu 27. märtsi 2007. aasta määrusega (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid,[2] jõustatakse meetmed, mis olid ette nähtud 20. novembri 2006. aasta ühises seisukohas 2006/795/ÜVJP, mis käsitleb Korea Rahvademokraatliku Vabariigi vastu suunatud piiravaid meetmeid[3] ja mis tunnistati kehtetuks ja asendati nõukogu 22. detsembri 2010. aasta otsusega 2010/800/ÜVJP, mis käsitleb Korea Rahvademokraatliku Vabariigi vastu suunatud piiravaid meetmeid[4]. (2) Nõukogu võttis 22. aprillil 2013 vastu otsuse 2013/183/ÜVJP, mis käsitleb Korea Rahvademokraatliku Vabariigi vastu suunatud piiravaid meetmeid ja millega tunnistatakse kehtetuks otsus 2010/800/ÜVJP[5] ning millega uuenati kehtivaid meetmeid ja jõustati ÜRO Julgeolekunõukogu resolutsioon 2094 (2013). (3) Piiravad meetmed hõlmavad keeldu pakkuda tehnilist koolitust, nõustamist, teenuseid või tehnilist abi, mis on seotud keelatud esemetega, ning seda keeldu tuleb laiendada muudele vahendusteenustele. (4) Keelatud on finantsteenuste osutamine isikutele ja üksustele, kes tegutsevad loetellu kantud isikute ja üksuste nimel või juhtimisel, või nende omandis või kontrolli all olevatele üksustele; selleks on vaja lisada täiendav loetellu kandmise kriteerium. (5) Tuleb keelata uute korrespondentpangasuhete loomine ning nende säilitamine Põhja-Koreas tegutsevate pankadega, kui on põhjendatud alus arvata, et see võib kaasa aidata Põhja-Korea tuumarelvaalastele, muude massihävitusrelvade alastele või ballistiliste kanderakettide alastele programmidele või muule keelatud tegevusele. Lisaks sellele keelatakse liikmesriikide finantseerimisasutustel pangakontode avamine Põhja-Koreas. (6) Vaja on kontrollida Põhja-Koreast saabuvaid või sinna suunduvaid veoseid või Põhja-Korea või selle kodanike või nende nimel tegutsevate isikute või üksuste vahendatud või hõlbustatud veoseid, kui on põhjendatud alus arvata, et veosed sisaldavad keelatud esemeid. Sellest lähtuvalt tuleks kehtestada kohustus esitada saabumis- ja lahkumiseelset teavet. (7) Tuleb keelata õhusõidukite liidu territooriumilt õhku tõusmine, liidu territooriumil maandumine või üle liidu territooriumi lendamine, kui on põhjendatud alus arvata, et õhusõiduk sisaldab keelatud esemeid. (8) Kõnealused meetmed kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt. (9) Seetõttu tuleks määrust (EÜ) 329/2007 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 329/2007 muudetakse järgmiselt. (1) Artikli 3 lõike 1 punkt a asendatakse järgmisega: (a) „anda otseselt või kaudselt tehnilist abi ja osutada maakleriteenuseid või muid vahendusteenuseid, mis on seotud ELi sõjalise varustuse ühises nimekirjas või I, Ia ja Ib lisas loetletud kaupade ja tehnoloogiaga ning ELi sõjalise varustuse ühises nimekirjas või I, Ia ja Ib lisas loetletud kaupadega varustamise ning nende tootmise, hoolduse ja kasutamisega, Põhja-Koreas asuvatele füüsilistele või juriidilistele isikutele, üksustele või asutustele, või kasutamiseks Põhja-Koreas;” (2) Artikkel 3a asendatakse järgmisega: „Artikkel 3a 1. Selleks et ära hoida selliste kaupade ja sellise tehnoloogia üleandmine, mis kuuluvad sõjaliste kaupade ühisesse ELi nimekirja või mille tarnimine, müümine, üleandmine, eksportimine või importimine on käesoleva määrusega keelatud, ning lisaks kohustusele anda pädevatele tolliasutustele saabumis- ja väljumiseelset teavet, mis on kindlaks määratud määruse (EMÜ) nr 2913/92[6] ja määruse (EMÜ) 2454/93[7] asjaomaste sätetega, milles käsitletakse sisenemise ja väljumise ülddeklaratsioone ning tollideklaratsioone, deklareerib käesoleva määruse lõikes 2 osutatud teavet väljastav isik, kas kaup kuulub sõjaliste kaupade ühisesse ELi nimekirja või käesoleva määruse reguleerimisalasse ning, kui kauba ekspordiks on vajalik luba, märgib saadud ekspordiloa üksikasjad. 2. Käesolevas artiklis nõutavad lisaandmed esitatakse vajaduse korral kas kirjalikult või kasutades tollideklaratsiooni. 3. Keelatud on osutada Põhja-Korea laevadele punkerdamis-, varustamis- või mis tahes muid teenuseid juhul, kui teenuse osutajad on saanud teavet, sealhulgas pädevatelt tolliasutustelt lõikes 1 osutatud saabumis- ja väljumiseelsel teabel põhinevat teavet, mis annab põhjendatud aluse arvata, et kõnealused laevad veavad esemeid, mille tarnimine, müük, üleandmine või eksportimine on käesoleva määruse kohaselt keelatud, välja arvatud juhul, kui selliste teenuste osutamine on vajalik humanitaareesmärkidel.” (3) Artiklit 5a muudetakse järgmiselt. (a) Artikli 5a lõikes 1 asendatakse punktid a ja b järgmise tekstiga: „a) avada uut pangakontot Põhja-Koreas asuvas krediidi- või finantseerimisasutuses või artikli 11a lõikes 2 osutatud krediidi- või finantseerimisasutuses; b) luua uut korrespondentpangasuhet Põhja-Koreas asuva krediidi- või finantseerimisasutuse või artikli 11a lõikes 2 osutatud krediidi- või finantseerimisasutusega;” (b) Artikli 5a lõikesse 1 lisatakse punktid c, d ja e: „c) avada Põhja-Koreas uut esindust või asutada seal uut filiaali või tütarettevõtjat; d) asutada uut ühisettevõtet Põhja-Koreas asuva krediidi- või finantseerimisasutusega või artikli 11a lõikes 2 osutatud krediidi- või finantseerimisasutusega; e) säilitada korrespondentpangasuhet Põhja-Koreas asuva krediidi- või finantseerimisasutuse ning artikli 11a lõikes 2 osutatud krediidi- või finantseerimisasutusega, kui on teavet, mis annab põhjendatud aluse arvata, et see võib kaasa aidata Põhja-Korea tuumarelvaalastele, muude massihävitusrelvade alastele või ballistiliste kanderakettide alastele programmidele või muule tegevusele, mis on keelatud käesoleva määrusega või otsusega 2013/88/ÜVJP.” (4) Artikli 6 lõiked 1–4 asendatakse järgmisega: „1. Külmutatakse kõik rahalised vahendid ja majandusressursid, mis kuuluvad IV lisas loetletud isikutele, üksustele ja asutustele või mis on nende omandis, valduses või kontrolli all. IV lisa hõlmab sanktsioonide komitee või ÜRO Julgeolekunõukogu poolt vastavalt ÜRO Julgeolekunõukogu resolutsiooni 1718 (2006) lõike 8 punktile d ja ÜRO Julgeolekunõukogu resolutsiooni 2094 (2013) lõikele 8 kindlaksmääratud isikute, üksuste ja asutuste nimesid. 2. Külmutatakse kõik rahalised vahendid ja majandusressursid, mis kuuluvad V lisas loetletud isikutele, üksustele või asutustele või mis on nende omandis, valduses või kontrolli all. V lisa hõlmab IV lisas loetlemata isikuid, üksusi ja asutusi, kelle puhul nõukogu on vastavalt nõukogu otsuse 2013/183/ÜVJP artikli 15 lõike 1 punktile b kindlaks teinud, et: a) nad vastutavad, muu hulgas toetuse andmise või edendamise kaudu, Põhja-Korea tuumarelvaalaste, muude massihävitusrelvade alaste või ballistiliste kanderakettide alaste programmide eest, või on nende nimel või juhtimisel tegutsevad isikud, üksused või asutused, või nende omandis või kontrolli all olevad isikud, üksused või asutused, sealhulgas ebaseaduslike vahendite abil kontrollitavad üksused; b) nad osutavad Põhja-Korea tuumarelvaalastele või muude massihävitusrelvade alastele või ballistiliste kanderakettide alastele programmidele kaasa aidata võivaid finantsteenuseid või teostavad selliseid finants- või muu vara või vahendite ülekandeid liidu territooriumile, läbi liidu territooriumi või liidu territooriumilt, või kaasavad sellisesse tegevusse liikmesriikide kodanikke, nende õiguse alusel asutatud üksuseid või liidu territooriumil asuvaid isikuid või finantsasutusi, või on nende nimel või juhtimisel tegutsevad isikud, üksused või asutused või nende omandis või kontrolli all olevad isikud, üksused või asutused; või c) nad on seotud muu hulgas finantsteenuste osutamise kaudu relvade ja nendega seotud igat tüüpi materjalide või selliste esemete, materjalide, seadmete, kaupade ja sellise tehnoloogia tarnimisega Põhja-Koreale või Põhja-Korealt, mis võivad aidata kaasa Põhja-Korea tuumarelvaalastele, muude massihävitusrelvade alastele või ballistiliste kanderakettide alastele programmidele. V lisa vaadatakse läbi korrapäraselt ja vähemalt iga 12 kuu järel. 2a. Külmutatakse kõik rahalised vahendid ja majandusressursid, mis kuuluvad Va lisas loetletud isikutele, üksustele ja asutustele või mis on nende omandis, valduses või kontrolli all. Va lisa sisaldab IV või V lisas loetlemata isikuid, üksusi ja asutusi, kes töötavad IV või V lisas loetletud isiku, üksuse või asutuse nimel või juhtimisel, samuti isikuid, kes aitavad sanktsioonidest kõrvale hoiduda või rikuvad käesoleva määruse, otsuse 2013/183/ÜVJP sätteid. Va lisa vaadatakse läbi korrapäraselt ja vähemalt iga 12 kuu järel. 3. Võimaluse korral sisaldavad IV, V ja Va lisa loetellu kantud füüsiliste isikute kohta nende piisavaks identifitseerimiseks vajalikku teavet. Teave võib hõlmata järgmisi andmeid: (a) perekonnanimi ja eesnimed, sealhulgas olemasolu korral varjunimed ja tiitlid; (b) sünniaeg ja -koht; (c) kodakondsus; (d) passi ja isikutunnistuse number; (e) maksukohustuslase ja sotsiaalkindlustuse number; (f) sugu; (g) aadress või muu teave asukoha kohta; (h) positsioon või amet; (i) loetellu kandmise kuupäev. IV, V ja Va lisa sisaldavad ka loetellu kandmise põhjuseid, näiteks ametikohta. IV, V ja Va lisa võivad sisaldada ka käesolevas lõikes nimetatud, identifitseerimiseks vajalikku teavet loetellu kantud isikute pereliikmete kohta, tingimusel et nimetatud teave on konkreetsel juhul vajalik üksnes asjaomase füüsilise isiku tuvastamiseks. 4. Rahalisi vahendeid ega majandusressursse ei anta otseselt ega kaudselt IV, V ja Va lisas loetletud füüsiliste või juriidiliste isikute, üksuste või asutuste käsutusse ega nende toetamiseks.” (5) Artikkel 7 asendatakse järgmisega: „Artikkel 7 1. Erandina artiklist 6 võivad II lisas loetletud veebilehtedel nimetatud liikmesriikide pädevad asutused tingimustel, mida nad asjakohaseks peavad, lubada teatavate külmutatud rahaliste vahendite või majandusressursside vabastamist või teatavate rahaliste vahendite või majandusressursside kättesaadavaks tegemist, kui on täidetud järgmised tingimused: (a) asjaomane pädev asutus on kindlaks teinud, et asjaomased rahalised vahendid või majandusressursid on: i) vajalikud IV, V ja Va lisas loetletud isikute ja nende ülalpeetavate pereliikmete põhivajaduste rahuldamiseks, sealhulgas toiduainete, üüri või hüpoteegi, ravimite ja ravikulude, maksude, kindlustusmaksete ning kommunaalteenuste eest tasumiseks; ii) ette nähtud üksnes õigusabiteenuste pakkumisega seotud mõistlike töötasude maksmiseks ja nendest teenustest tulenevate kulude hüvitamiseks või iii) ette nähtud üksnes tasude või teenustasude maksmiseks külmutatud rahaliste vahendite või majandusressursside tavapärase haldamise või säilitamise eest ning (b) kui luba on seotud IV lisas loetletud isiku, üksuse ja asutusega, on asjaomane liikmesriik teavitanud sanktsioonide komiteed kõnealusest otsusest ja oma kavatsusest anda luba ning sanktsioonide komitee ei ole esitanud selle kohta vastuväiteid viie tööpäeva jooksul alates teavitamisest. 2. Erandina artiklist 6 võivad II lisas loetletud veebilehtedel nimetatud liikmesriikide pädevad asutused anda loa teatud külmutatud rahaliste vahendite või muude majandusressursside vabastamiseks või teatud rahaliste vahendite või muude majandusressursside kättesaadavaks tegemiseks pärast seda, kui nad on kindlaks teinud, et need rahalised vahendid või muud majandusressursid on vajalikud erakorraliste kulutuste katmiseks, kui on täidetud järgmised tingimused: (a) kui luba on seotud IV lisas loetletud isiku, üksuse või asutusega, on asjaomane liikmesriik teavitanud sanktsioonide komiteed kõnealusest otsusest ja kõnealune komitee on selle heaks kiitnud, ning (b) kui luba on seotud V või Va lisas loetletud isiku, üksuse või asutusega, on asjaomane liikmesriik vähemalt kaks nädalat enne loa andmist teavitanud teisi liikmesriike ja komisjoni põhjustest, mille alusel pädev asutus peab vajalikuks konkreetse loa andmist. 3. Asjaomane liikmesriik teavitab teisi liikmesriike ja komisjoni kõigist lõigete 1 ja 2 alusel antud lubadest.” (6) Artikli 8 punkt c asendatakse järgmisega: „c) kõnealusest kinnipidamisõigusest või otsusest ei saa kasu IV, V või Va lisas loetletud isikud, üksused ega asutused.” (7) Artikli 11a lõige 1 asendatakse järgmisega: „1. Artikli 16 kohaldamisalasse kuuluvad krediidi- ja finantseerimisasutused oma tegevuses lõikes 2 nimetatud krediidi- ja finantseerimisasutustega ning vältimaks, et see tegevus aitab kaasa Põhja-Korea tuumarelvaalastele, muude massihävitusrelvade alastele või ballistiliste kanderakettide alastele programmidele või selleks et vältida käesoleva määruse või otsusega 2013/88/ÜVJP keelatud muud tegevust: a) jälgivad pidevalt kontode kasutamist, eelkõige oma kliendikontrolli programmide kaudu ning tulenevalt oma kohustustest, mis on seotud rahapesu ja terrorismi rahastamise tõkestamisega; b) nõuavad, et maksekorralduse andmeväljad, mis on seotud makse algataja ja makse saajaga, oleksid täidetud, ning nimetatud teabe esitamata jätmisel keelduvad tehingu tegemisest; c) säilitavad andmed viimase viia aasta jooksul sooritatud tehingute kohta ja teevad need taotluse korral ametiasutustele kättesaadavaks; d) kui on kahtlus või põhjendatud alus kahtlustada, et rahalised vahendid on seotud massihävitusrelvade levitamise rahastamisega, teatavad oma kahtlusest kiiresti asjaomase liikmesriigi rahapesu andmebüroole või muule asjaomase liikmesriigi kindlaksmääratud pädevale asutusele, kes on nimetatud II lisas loetletud veebilehtedel, ilma et see piiraks artikli 3 lõikes 1 või artiklis 6 sätestatut. Rahapesu andmebüroo või muu pädev asutus tegutseb riikliku keskusena, kes saab ja analüüsib kahtlasi tehinguid käsitlevaid teateid seoses võimaliku massihävitusrelvade levitamise rahastamisega. Rahapesu andmebürool või muul pädeval asutusel on otsene või kaudne ning õigeaegne juurdepääs finants-, haldus- ja õiguskaitseteabele, mida ta vajab oma ametiülesannete nõuetekohaseks täitmiseks, sealhulgas kahtlaseid tehinguid käsitlevate teadete analüüsimiseks.” (8) Lisatakse järgmine artikkel: „Artikkel 11b 1. Kui on piisavalt alust arvata, et õhusõiduk võib sisaldada esemeid, mille tarnimine, müümine, üleviimine või eksport on artikli 2, 4 või 4a alusel keelatud, on sellel õhusõidukil keelatud: (a) lennata üle liidu territooriumi või (b) tõusta õhku liidu territooriumilt või maanduda liidu territooriumile. 2. Lõige 1 ei piira õhusõidukite hädamaandumist. 3. Lõige 1 ei piira ELi liikmesriikides registreeritud õhusõidukite maandumist keelatud esemete kontrollimiseks. 4. Keelatud on teadlikult ja tahtlikult osaleda tegevuses, mille eesmärk või tagajärg on lõikes 1 osutatust kõrvalehoidmine.” (9) Käesoleva määruse lisa lisatakse määrusele (EÜ) nr 329/2007 Va lisana. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja LISA „Va LISA” [1] ELT L 111, 23.4.2013, lk 52. [2] EÜT L 88, 29.3.2007, lk 1. [3] EÜT L 322, 22.11.2006, lk 32. [4] EÜT L 341, 23.12.2010, lk 32. [5] ELT L 111, 23.4.2013, lk 52. [6] EÜT L 302, 19.10.1992, lk 1. [7] EÜT L 253, 11.10.1993, lk 1.